Switchbot-dørlås giver dig “FaceID” til hoveddøren

CES 2026: Glem nøgler, koder og fumlen med mobilen i regnvejr. En ny generation af intelligente dørlåse er på vej – og den fungerer grundlæggende som FaceID til din hoveddør. Den nye Lock Vision-serie fra SwitchBot bliver vist frem på CES 2026 og skiller sig markant ud fra mængden. Hvor de fleste smarte dørlåse stadig kræver app, pinkode eller nøglebrik, låser denne sig først op, når den har scannet og genkendt dit ansigt i 3D.

I stedet for et almindeligt kamera bruger låsen avanceret 3D-ansigtsgenkendelse baseret på struktureret infrarødt lys. Tusindvis af små, usynlige punkter kortlægger ansigtets form og dybde, hvilket gør det ekstremt svært at snyde systemet med billeder eller video. Systemet tjekker også, om der er tale om et levende menneske – ikke en kopi.

Hatte, briller eller et træt morgenansigt er ikke noget problem. Låsen genkender ansigtets geometri, ikke dit humør.

Pro-modellen går endnu længere

Topmodellen, Lock Vision Pro, tager skridtet videre og introducerer håndgenkendelse. Her bruges nærinfrarødt lys til at identificere mønstre i blodårerne i håndfladen – en biometrisk metode, der normalt kun ses i højsikrede miljøer.

SwitchBot Lock Vision.

Fordelen er, at systemet virker, selv hvis dine hænder er våde, snavsede eller kolde. Det er med andre ord en løsning, der er bygget til virkeligheden – ikke kun til præsentationer.

Ifølge producenten kan låsen monteres på mange udenlandske deadbolt-låse – men kræver europæisk tilpasning. Vi kan håbe, at der på et tidspunkt dukker en klassisk Ruko/Assa Abloy-type op. Strømforsyningen er bygget op med både genopladeligt batteri og et separat backup-batteri, så du ikke risikerer at stå låst ude. Skulle alt andet svigte, sidder der endda en USB-C-port direkte på låsen.

Klar til Apple Home og Matter

Låsen understøtter Matter over Wi-Fi, hvilket betyder, at den kan integreres direkte i Google Home og Apple Home uden brug af ekstra hub. Samtidig tilbyder systemet et væld af alternative oplåsningsmetoder: NFC, adgangskoder, geofencing, app-styring og mere.

Med IP65-certificering er låsen også beskyttet mod regn, støv og hårdt vejr – en vigtig detalje for en enhed, der skal sidde på ydersiden af dit hjem året rundt.

Lock Vision og Lock Vision Pro forventes at komme til salg direkte fra SwitchBot i den nærmeste fremtid. Prisen er endnu ikke offentliggjort, men alt peger på et niveau mellem cirka 700 og 1.400 kroner, afhængigt af version.

LÆS ALLE NYHEDER FRA CES 2026

Switchbot-dørlås giver dig “FaceID” til hoveddøren